	        ΕΝΩΣΗ					
   ΔΙΚΑΣΤΩΝ   &   ΕΙΣΑΓΓΕΛΕΩΝ			
        ΠΡΩΤΟΔΙΚΕΙΟ ΑΘΗΝΩΝ
          ΚΤΙΡΙΟ 6 –ΓΡΑΦΕΙΟ 210
               ΤΗΛ: 213 2156114 
       e- mail: endikeis@otenet.gr		
Αθήνα, 21/09/2026
Αρ. Πρωτ.:319

ΑΠΟΦΑΣΕΙΣ Δ.Σ. της 19ης Σεπτεμβρίου 2026

Το Δ.Σ.  συνεδρίασε στα γραφεία της Ένωσης το Σάββατο 19η Σεπτεμβρίου 2026, ώρα 12.00 μ.μ., με την παρουσία των 15 μελών του και ελήφθησαν οι παρακάτω αποφάσεις:
1. Στο πρώτο θέμα που αφορούσε στα ημερολόγια της Ένωσης, το προεδρείο πρότεινε να ξεκινήσει τις επόμενες ημέρες η διανομή του ημερολογίου που εκδίδει κάθε χρόνο η Ένωση. Η πρόταση έγινε δεκτή ομόφωνα. Ένα μέλος του Δ.Σ. ο κ. Χαραλαμπίδης ζήτησε να σημειωθεί ότι κατά τη γνώμη του η έκδοση ημερολογίου δεν επιτελεί κανένα σκοπό και είναι ασύμφορη για τα μέλη της Ένωσης. 
2. Στο δεύτερο θέμα που αφορά τη διοργάνωση διεθνούς ημερίδας, το προεδρείο πρότεινε τη διοργάνωση στις 10 Οκτωβρίου 2026, ημερίδας για το ζήτημα της αντιμετώπισης των ακραίων συμπεριφορών δικηγόρων στο ακροατήριο, με ομιλητές – προσκεκλημένους δικαστές διεθνούς κύρους και συγκεκριμένα την πρόεδρο της Ευρωπαϊκής Ένωσης Δικαστών, τον Αντιπρόεδρο της Διεθνούς Ένωσης Δικαστών, εκπροσώπους των δικαστών ενώσεων της Ιταλίας και του Ηνωμένου Βασιλείου καθώς και Έλληνα Δικαστή του Αρείου Πάγου. Η πρόταση υπερψηφίστηκε κατά πλειοψηφία με 12 θετικές ψήφους και 3 αρνητικές. 
Τρία μέλη του Δ.Σ., οι κ. Μπιχάκης, Χαραλαμπίδης και Τεκνάκη καταψήφισαν την πρόταση ισχυριζόμενοι ότι το πρόβλημα των ακραίων συμπεριφορών δεν είναι τόσο σημαντικό ώστε να δικαιολογεί τη οργάνωση συνεδρίου. Τέλος, τρία άλλα μέλη του Δ.Σ. οι κ. Μαυρίδης, Φούκας και Καλπακίδου, υπερψήφισαν την πρόταση, αλλά ζήτησαν να προσκληθούν και οι δικηγορικοί σύλλογοι.
3. Στο τρίτο θέμα, που αφορούσε την διοργάνωση διαδικτυακής ημερίδας, το προεδρείο πρότεινε να διοργανωθεί διαδικτυακή ημερίδα για τις αλλαγές στο Κληρονομικό Δίκαιο εντός του Νοεμβρίου 2026. Η πρόταση υπερψηφίστηκε ομόφωνα. 
4. Στο τέταρτο θέμα, το προεδρείο πρότεινε τον επανασχεδιασμό της ηλεκτρονικής σελίδας, την  ενίσχυση των μέσων επικοινωνίας και την κατάρτιση σχετικών νέων συμβάσεων. Η πρόταση έγινε δεκτή κατά πλειοψηφία με 12 θετικές ψήφους. Τρία μέλη και συγκεκριμένα οι κ. Μπιχάκης, Χαραλαμπίδης και Τεκνάκη, επιφυλάχθηκαν ως προς το θέμα αυτό. 
5. Στο πέμπτο θέμα το προεδρείο πρότεινε την ανάθεση εκπόνησης κοινωνιολογικής έρευνας για τη Δικαιοσύνη και τους δικαστικούς λειτουργούς και διοργάνωση σεμιναρίων κοινωνιολογίας. Η πρόταση έγινε δεκτή κατά πλειοψηφία με 9 θετικές ψήφους. Έξι μέλη του Δ.Σ. και συγκεκριμένα οι κ. Μαυρίδης, Φούκας, Καλπακίδου, Μπιχάκης, Χαραλαμπίδης και Τεκνάκη, ψήφισαν λευκό. 
6. Περαιτέρω το προεδρείο πρότεινε ενόψει της ανθρωπιστικής κρίσης που έχει ξεσπάσει στην Κούβα, να εξουσιοδοτηθεί από το Δ.Σ. να εξετάσει τους εφικτούς τρόπους παροχής ανθρωπιστικής βοήθειας και ακολούθως να καλέσει τα μέλη της Ένωσης να συμβάλλουν κατά βούληση. Επίσης, αποφάσισε την οικονομική ενίσχυση: α) του συστήματος Υγείας της Κούβας με το ποσό των 2.000€ και β) της Εταιρείας Προστασίας Ανηλίκων με το ίδιο χρηματικό ποσό. Οι προτάσεις αυτές υπερψηφίσθηκαν ομόφωνα. 
7. Τέλος, το προεδρείο πρότεινε τη διοργάνωση αιμοδοσίας κατά την ημέρα διενέργειας της επικείμενης τακτικής Γενικής Συνέλευσης του Δεκεμβρίου, προκειμένου να επιτευχθεί η κατά το δυνατόν μεγαλύτερη συμμετοχή και ενίσχυση της Τράπεζας Αίματος της Ένωσης, που βρίσκεται σε οριακό επίπεδο βιωσιμότητας και χρειάζεται την έμπρακτη αλληλεγγύη όλων των μελών της. Η πρόταση υπερψηφίσθηκε ομόφωνα. 

